Hugo Arnold Oengo

Hugo Arnold Oengo (perekonnanimi ka Õngo; 12. detsember 1907 Haapsalu – 10. detsember 1978 Tallinn) oli Eesti ehitusinsener, tehnikateadlane ja vaimulik.
Hugo Oengo (Hugo Arnold Õngo) sündis 12. detsembril 1907 Haapsalus kaugsõidukapteni perekonnas ja suri 10. detsembril 1978 Tallinnas, maetud Rahumäe kalmistule.

Haridus

H. Oengo õppis Tallinna Linna I Reaalkoolis 1917–1918, lõpetas Läänemaa Ühisgümnaasiumi 1926 (kiitusega), TT ehitustehnika eriala 1932; õppis TÜ tehnikateaduskonnas 1932–1935/36, lõpetas TTÜ ehitusosakonna tööstus- ja tsiviilehituse erialal 1936 (cum laude). Oli TTÜ esimene lõpetaja diplomiga nr 1.

Täiendusõpe

Zürichi Tehnikaülikool 1937, 1939.

Teaduskraad

tehnikakandidaat 1946

Teenistuskäik

töötas õppevaheaegadel ehitiste tehnilise järelevalve alal 1924 a-st, Mõisaküla raudtee ehitusel 1927, Virumaa sildade ehitusel 1928; TÜ tehnikateaduskonna tehnilise mehaanika assistent, vanemassistent 1934–1935/36. 
TTÜs 1929–1934, 1936–1941: TT tugevuslaboratooriumi assistent 1929; tehniliste kursuste lektor 1931/32–34; tugevus- ja tehnilise mehaanika laboratooriumi vanemassistent 1936–1939; Riikliku Katsekoja insener-eriteadlane 1937–1939; TTÜ ehitusmehaanika ja -konstruktsioonide kateedri adjunktprofessor 1939/40; puu-, massiiv- ja raudbetoonkonstruktsioonide dotsent 1940/41. 
Põhitöö kõrval tegutses eriteadlasena Pikasilla, Pärnu, Siimu, Tori silla ehitusel.
Uurali Industriaalinstituudi insener-konsultant, dotsent 1942–1944.
TTÜs 1944–1948: ehitusmehaanika ja konstruktsioonide kateedri professori kt 1944–1948; teadussektori esimene juhataja 1946–1947. Vallandati TTÜst usuliste veendumuste pärast 1948.
Eesti NSV TA Ehituse ja Arhitektuuri/Ehituse ja Ehitusmaterjalide Instituudi teadur 1949–1966; EKE Projekti peainsener ja peaspetsialist ning Desintegraatori laboratooriumi juhataja 1966–1975.
Ühines Eesti Metodisti Kirikuga 1929, diakon 1939, oli Kopli metodisti koguduse õpetaja 1940. Metodistide koguduse presbüter Tallinnas 1952 ja metodisti superintendent 1974–1978.

Teadustöö põhisuunad

Ehitusmaterjalid (põlevkivituhk, raudbetoon, puitbetoon). Oengo kohalike ehitusmaterjalide ja nendest valmistatud toodete (põlevkivituhk, kruus, tsement, betoon jm) ning ehituskonstruktsioonide omadusi.
Avaldanud üle 30 publikatsiooni ja arvukalt artikleid "Eesti Entsüklopeedias" (1932–1937) sildade, tehnilise mehaanika, ehitustehnika alal.

Teadusorganisatoorne ja inseneritegevus

1929. aastast osales koos professor O. Maddisoniga ehitusprojektide koostamisel ja ekspertiisidel; oli Taani firma Hǿjgaard & Schultz ettevõtmisel mitme Eestis rajatud silla (Pikasilla, Pärnu, Siimu ja Tori) ehitustööde eriteadlane. Koos H. Laulu ja O. Maddisoniga projekteeris raudbetoonsildu ja tööstushoonete konstruktsioone, nt osales Maardu fosforiidivabriku projekteerimis- ja ehitustöödel; Tallinna linna kommunaalmajanduse osakonna alaline ekspert; Insenerikoja ehitussektsiooni liige 1935–1940; TPI teadusliku nõukogu liige.

Usuline tegevus

Hugo Oengo oli aastast 1929 Eesti Metodisti Kiriku liige. Aastal 1934 oli ta EMK Tallinna koguduse ilmikjutlustaja. Aastal 1935 määrati ta EMK Tartu II koguduse vanema asetäitjaks ja EMK kirikuvalitsuse liikmeks. Aastal 1939 ordineeriti ta Metodisti Kiriku diakoniks, aastatel 1939–1941 oli ta EMK Tallinna II koguduse vaimulik. Aastatel 1944–1978 oli ta EMK Tallinna koguduse vaimulik, sealhulgas aastatel 1974–1978 oli ta Eesti Metodisti Kiriku superintendent.

Isiklikku

Tema vend oli luuletaja, lastekirjanik ja kooliõpetaja Julius Õngo.